Diari Oficial de la Generalitat Valenciana


Sumari del DOGV 6824, del 23-07-2012 (2012/7307)

RESOLUCIÓ de 9 de juliol de 2012, de la presidenta del Consell d'Administració de l'Entitat Pública de Sanejament d'Aigües Residuals de la Comunitat Valenciana, de delegació de competències.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6824

Data del DOGV
:   23-07-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/7307


Organisme emissor
:   Conselleria d'Agricultura, Pesca, Alimentació i Aigua

Tipus de document
:   Resolució

RESOLUCIÓ de 9 de juliol de 2012, de la presidenta del Consell d'Administració de l'Entitat Pública de Sanejament d'Aigües Residuals de la Comunitat Valenciana, de delegació de competències. [2012/7307]  
El Decret 170/1992, de 16 d'octubre, del Consell, aprova l'Estatut de l'Entitat Pública de Sanejament d'Aigües Residuals de la Comunitat Valenciana.  
Este decret va ser modificat per Decret 116/2000, de 25 de juliol, Decret 41/2008, de 4 d'abril, i, recentment s'ha operat l'última modificació d'este a través del Decret 91/2012, d'1 de juny, publicat en el Diari Oficial de la Comunitat Valenciana amb data 5 de juny de 2012. Esta modificació afecta les facultats del president.  
L'article 9.15 del referit Estatut, reenumerat segons l'esmentat Decret 91/2012, permet al president del Consell d'Administració delegar en el vicepresident o en el gerent l'exercici d'aquelles de les seues atribucions que considere convenients.  
Per Resolució de 19 d'octubre de 2011, modificada per Resolució de 15 de febrer de 2012, es van delegar competències en el vicepresident i en el gerent de l'Entitat de Sanejament d'Aigües.  
A fi de dotar de major agilitat la tramitació dels procediments propis de l'Entitat Pública de Sanejament d'Aigües Residuals de la Comunitat Valenciana, s'estima necessari dictar una nova delegació de competències efectuada, a fi d'adaptar-la a l'esmentat Decret 91/2012, d'1 de juny.  
En virtut d'això, i de conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, resolc:   
  
Primer. Delegar en la vicepresidència de l'Entitat de Sanejament d'Aigües, l'exercici de les facultats següents:  
1. L'exercici de les accions i recursos que corresponguen a l'Entitat de Sanejament d'Aigües, en defensa dels seus drets, amb l'obligació de donar-ne compte al Consell d'Administració en la primera reunió que realitze.  
2. Comparéixer davant dels tribunals de justícia i on fóra necessari, atorgant per a això els oportuns poders.  
3. Subscriure convenis de finançament amb entitats locals titulars de la gestió d'instal·lacions de sanejament i depuració, amb l'obligació de donar-ne compte al Consell d'Administració en la primera reunió que celebre, i comunicació, als representants de l'administració local en el Consell, de la interposició, si és el cas, de recursos de reposició contra actes administratius derivats d'aquells.   
4. Subscriure, en el marc de les seues competències, convenis diferents dels de finançament, amb l'obligació de donar-ne compte al Consell d'Administració en la primera reunió que realitze.   
5. Resoldre els procediments de responsabilitat patrimonial en l'àmbit d'actuació de l'Entitat de Sanejament, amb l'obligació de donar-ne compte al Consell d'Administració en la primera reunió que celebre.   
  
6. En matèria de contractació:   
A) Respecte dels contractes subjectes a regulació harmonitzada, i, en general, de tots aquells altres que, en atenció al seu import, es tramiten a través de procediment obert, restringit o negociat amb publicitat:   
  
1. Ordenar l'inici de l'expedient.  
2. Aprovar la despesa, el plec de clàusules administratives particulars i el de prescripcions tècniques particulars.  
3. Aprovar l'expedient i ordenar l'obertura del procediment d'adjudicació.  
4. Acordar la declaració d'urgència.  
5. Acordar la declaració d'emergència.  
6. Nomenar els membres de la mesa de contractació.   
7. Renunciar a la celebració del contracte, desistir del procediment d'adjudicació i declarar deserta la licitació.   
8. Adjudicar els contractes.  
9. Formalitzar els contractes.   
10. Resoldre tot tipus d'incidències.  
11. Acordar la posada en servici d'obres sense recepció formal de les mateixes.  
12. Aprovar les certificacions finals d'obres.  
13. Aprovar la liquidació del contracte.  
B) Respecte de tots els contractes:  
1. Aprovar els models de plecs particulars per a contractes de naturalesa anàloga.  
2. Acordar la declaració de nul·litat i de lesivitat en els termes i amb els límits de l'article 34 de la Llei 30/2007 de Contractes del Sector Públic.  
3. Acordar la declaració de la concurrència de prohibicions de contractar en els termes i amb els límits de l'article 50 de la Llei 30/2007 de Contractes del Sector Públic.  
  
Segon. Delegar en el gerent de l'Entitat de Sanejament d'Aigües l'exercici de les facultats següents:  
1. Dictar les resolucions relatives a les sol·licituds de finançament ordinari a què es referix l'article 4, apartat tercer, del Decret 9/1993, de 25 de gener, del Consell, així com per a resoldre tots els assumptes que estiguen relacionats amb la matèria objecte de delegació, com ara pagaments a compte, revisió de la forma de pagament, actualització de les quanties del finançament aprovat i modificació del finançament com a conseqüència d'alteracions importants en l'estructura del cost del servici.  
2. Dictar les resolucions relatives a la determinació de coeficients correctors del cànon de sanejament en els usos industrials, a què es referix l'article 28 del Decret 266/1994, de 30 de desembre, del Consell, en la redacció donada a este pel Decret 193/2001, de 18 de desembre, del Consell, així com resoldre tots els assumptes que estiguen relacionats amb la matèria objecte de delegació, incloent-hi la resolució de recursos de reposició que s'interposen contra estos actes, de conformitat amb l'article 225.1 de la Llei General Tributària.  
3. Dictar les liquidacions del cànon de sanejament, a què es referix l'article 14.2 del Decret 266/1994, de 30 de desembre, del Consell, en la redacció donada a este pel Decret 193/2001, de 18 de desembre, del Consell, així com resoldre tots els assumptes que estiguen relacionats amb la matèria objecte de delegació, incloent-hi la resolució de recursos de reposició que s'interposen contra estos actes, de conformitat amb l'article 225.1 de la Llei General Tributària.  
4. En matèria de contractació:  
A) Respecte dels contractes que, en atenció al seu import, es tramiten com a contracte menor o a través de procediment negociat sense publicitat prèvia; així com de qualsevol tipus de contractes requerits per al propi funcionament intern de l'Entitat de Sanejament d'Aigües:  
  
Totes les facultats implícites o inherents a la de celebrar contractes, inclosa la d'aprovació de la despesa corresponent.  
B) Respecte dels contractes subjectes a regulació harmonitzada i, en general, de tots aquells altres que, en atenció al seu import, es tramiten a través de procediment obert, restringit o negociat amb publicitat:  
  
1. En els contractes d'obres, aprovar el projecte als efectes de l'article 105.1 de la Llei de Contractes del Sector Públic   
2. Disposar la publicació de qualsevol tipus d'anuncis de licitació, així com l'enviament de les invitacions a presentar oferta.  
3. Aprovar els programes de treball i plans de seguretat i salut.   
4. Designar el responsable del contracte, la direcció facultativa d'obra o d'explotacions, així com al coordinador de seguretat i salut.  
5. Ordenar l'execució, devolució o cancel·lació de garanties.  
6. Efectuar les comunicacions preceptives a efectes estadístics i de fiscalització externa, així com al Registre Contractes del Sector Públic.  
7. Aprovar pròrrogues en els contractes de servici que tinguen un caràcter de periodicitat.  
  
Tercer  
La present delegació s'entén sense perjuí de la facultat del president del Consell d'Administració d'avocar per a si el coneixement o resolució d'aquells assumptes que considere convenient, podent, així mateix, ser revocada en qualsevol moment, de conformitat amb els articles 13 i 14 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Quart  
Els acords adoptats fent ús de la present delegació hauran d'indicar expressament esta circumstància, i es consideraran dictats per l'òrgan delegatori, segons establix l'article 13.4 de l'esmentada Llei 30/1992, modificada per la Llei 4/1999, de 13 de gener.  
  
Quint  
Queden sense efecte les delegacions de competències efectuades amb anterioritat pel president en el vicepresident i en el gerent.  
  
Sext  
La present resolució tindrà efecte a partir de l'endemà de la seua publicació en el Diari Oficial de la Comunitat Valenciana.  
  
València, 9 de juliol de 2012.- La presidenta del Consell d'Administració: Maritina Hernández Miñana.